Title: ประกาศกรมการขนส่งทางบก เรื่อง  กำหนดหลักเกณฑ์ วิธีการ และเงื่อนไข การตรวจสภาพรถปีละ 2 ครั้ง

ประกาศกรมการขนส่งทางบก

ประกาศกรมการขนส่งทางบก
เรื่อง กำหนดหลักเกณฑ์
วิธีการ และเงื่อนไข
การตรวจสภาพรถปีละ ๒ ครั้ง[๑]

อาศัยอำนาจตามความใน (๒) ของกฎกระทรวงกำหนดเงื่อนในใบอนุญาตประกอบการขนส่ง
พ.ศ ๒๕๔๖ ออกตามความในพระราชบัญญัติการขนส่งทางบก พ.ศ. ๒๕๒๒ กรมการขนส่งทางบกประกาศกำหนดให้ผู้ได้รับใบอนุญาตประกอบการขนส่งประเภทประจำทาง
การขนส่งไม่ประจำทางและการขนส่งโดยรถขนาดเล็ก ต้องนำรถที่ใช้ในการประกอบการขนส่งเข้ารับการตรวจสภาพปีละ
๒ ครั้ง ดังต่อไปนี้

ข้อ ๑  เพื่อความเข้าใจในประกาศนี้
วันตรวจสภาพรถครั้งแรก หมายความว่า
(๑) วันที่รถผ่านการตรวจสภาพเพื่อการจดทะเบียน
(๒) วันที่ที่รถจดทะเบียนแล้วผ่านการตรวจสภาพเพื่อการเสียภาษีรถประจำปี

ข้อ ๒  รถที่ต้องเข้ารับการตรวจ
(๑) รถที่ใช้ในการขนส่งผู้โดยสารประเภทการขนส่งประจำทาง
(๒) รถที่ใช้ในการขนส่งผู้โดยสารประเภทการขนส่งไม่ประจำทาง
(๓) รถขนาดเล็ก

ข้อ ๓  ให้รถตามข้อ ๒
เข้ารับการตรวจสภาพครั้งถัดไปทุก ๆ หกเดือนนับแต่วันตรวจสภาพรถครั้งแรก
ในกรณีที่ผู้ได้รับอนุญาตประกอบการขนส่งนำรถเข้ารับการตรวจสภาพเมื่อพ้นระยะเวลาตามวรรคหนึ่ง
ให้ถือว่าวันตรวจสภาพรถในครั้งนั้นเป็นวันตรวจสภาพรถครั้งแรกและให้ดำเนินการตามวรรคหนึ่งต่อไปได้
การตรวจสภาพตามวรรคหนึ่ง
ให้ดำเนินการล่วงหน้าก่อนถึงระยะเวลาที่กำหนดไว้ได้ไม่เกิน ๖๐ วัน

ข้อ ๔ 
ให้ผู้ได้รับอนุญาตประกอบการขนส่งนำรถเข้ารับการตรวจสภาพได้ ณ
สถานที่แห่งใดแห่งหนึ่งดังต่อไปนี้
(๑) สำนักงานขนส่งที่รถนั้นจดทะเบียนหรือที่นายทะเบียนนั้นให้ความเห็นชอบ
(๒) สถานตรวจสภาพรถที่ได้รับใบอนุญาตให้ตรวจสภาพรถที่จดทะเบียนตามกฎหมายว่าด้วยการขนส่งทางบก
จากกรมการขนส่งทางบก (ตรอ.)

ข้อ ๕  การตรวจสภาพรถให้เป็นไปตามหลักเกณฑ์
วิธีการ และเงื่อนไข ดังนี้
(๑) การตรวจของสถานตรวจสภาพรถตามข้อ
๔ (๑) ให้ถือปฏิบัติตามระเบียบกรมการขนส่งทางบก
ว่าด้วยหลักเกณฑ์ วิธีการตรวจและการวินิจฉัยผลการตรวจสภาพรถ พ.ศ. ๒๕๓๗ ลงวันที่ ๖ มิถุนายน พ.ศ. ๒๕๓๗ และที่แก้ไขเพิ่มเติม
(๒) การตรวจของสถานตรวจสภาพรถตามข้อ
๔ (๒) ให้ถือปฏิบัติตามระเบียบกรมการขนส่งทางบกว่าด้วยการตรวจสภาพรถของผู้ได้รับใบอนุญาตจัดตั้งสถานตรวจสภาพรถ
พ.ศ. ๒๕๔๓ ลงวันที่ ๑๘ มกราคม พ.ศ. ๒๕๔๓ และที่แก้ไขเพิ่มเติม

ข้อ ๖  รถที่ผ่านการตรวจสภาพตามข้อ ๕
ให้พนักงานตรวจสภาพหรือสถานตรวจสภาพรถที่ได้รับอนุญาตออกเครื่องหมายรับรองการตรวจสภาพรถโดยให้ติดไว้ที่กระจกกันลมด้านหน้าของรถในลักษณะที่มองเห็นได้อย่างชัดเจน
เครื่องหมายรับรองการตรวจสภาพรถตามวรรคหนึ่ง
ให้มีลักษณะดังนี้
(ดูข้อมูลจากภาพกฎหมาย)

ข้อ ๗  ประกาศนี้ให้ใช้บังคับตั้งแต่วันที่ ๑
กรกฎาคม ๒๕๔๗ เป็นต้นไป

ประกาศ ณ วันที่ ๑๘
มีนาคม พ.ศ. ๒๕๔๗
ปิยะพันธ์  จัมปาสุต
อธิบดีกรมการขนส่งทางบก

มยุรี/พิมพ์
๑๙ กรกฎาคม ๒๕๔๗
สุนันทา/ศุภสรณ์/ตรวจ
๙ สิงหาคม ๒๕๔๗

โชติกานต์/ปรับปรุง
๑๑
พฤษภาคม ๒๕๕๘

[๑] ราชกิจจานุเบกษา เล่ม ๑๒๑/ตอนพิเศษ
๔๙ ง/หน้า ๑๓/๑
พฤษภาคม ๒๕๔๗